
HVAD SKAL VI MED SKATTELETTELSER?
Regeringen har sat massive skattelettelser, herunder navnlig i topskatten, øverst på den skattepolitiske dagsorden og der synes at være bred partipolitisk tilslutning hertil. Men er skattelettelser, hvad befolkningen ønsker, hvad samfundsøkonomien har brug for og det som vil være effektivt overfor krisen?

SKATTEREFORM MED MASSIVE SKATTELETTELSER?
Regeringen har sat skattelettelser som det vigtigste tema på den skattepolitiske dagsorden.  Skattekommissionen skal spille ud til ”..en markant reduktion af skatten på arbejdsindkomst. ”Regeringen har udtalt sig for ambitiøse skattelettelser og for navnlig lettelse af topskatten. Også dele af oppositionen har signaleret tilslutning til lettelse af skatten på arbejde og reduktion i topskatten, selvom det må anerkendes, at oppositionen til forskel fra regeringen samlet ser skattereformen som en skatteomlægning. 
Det er imidlertid i forhold hertil tankevækkende, at denne partipolitiske enighed om vigtigheden af skattelettelser ikke synes genspejlet hos befolkningen. Senest viser en undersøgelse i november for Ugebrev Mandag Morgen, at mellem 55 og 66 procent af vælgerne gerne ville betale mere skat for bedre skoler, bedre ældrepleje og bedre sundhedsvæsen. Hvorfor denne enighed om skattelettelser blandt et flertal af politikerne i modsætning til holdningen hos et flertal af befolkningen? 
Der er givet flere forklaringer, men det er ikke mindst afgørende, at den aktuelle skattereform er resultatet af en lang og indædt kamp fra den nyliberalisme, som i de sidste årtier af 1900 – tallet efter amerikansk og engelsk inspiration navnlig marcherede frem i de borgerlige partier samt delvist også i Socialdemokratiet, i interesseorganisationer samt i økonomisk teori.

Et af nyliberalismens mål har været at begrænse den omfordeling fra kapital til lønarbejde og fra de økonomisk bedrestillede til de dårlige stillede, som velfærdsstaten ellers har betydet siden 2. Verdenskrig og frem til slutningen af 1900 – tallet. En omfordeling, som er blevet set som en bremse på marked og kapitalakkumulation.
Ikke mindst skattepolitikken har derfor for nyliberalismen været udpeget som et centralt kampfelt.  For det første fordi skatterne udgør finansieringsgrundlaget for den velfærd, som det for nyliberalisterne er et væsentlig mål at trænge tilbage. Og for det andet, fordi den progressive indkomstskat repræsenterer et betydeligt indhug i de økonomisk bedrestilledes (= de borgerlige kernevælgere) disponible indkomst til fordel for de dårligere stillede. 
Nyliberalismen har i de seneste årti – ikke mindst i kraft af en manglende alternativ fra oppositionen – domineret den skattepolitiske dagsorden i Danmark: Skattestop og siden skattelettelser er blevet accepteret som grundlæggende politiske præmisser også for centrale dele af oppositionen.

SKATTESTOPPETS OG SKATTELETTELSERNES SKADEVIRKNINGER.
Der er ellers god grund til at være kritisk overfor det nyliberalt inspirerede skattelettelsesdogme. For det første fordi skattestop og skattelettelser har betydet en alvorlig udhuling af det økonomiske grundlag for velfærdsydelserne. Mellem 36 og 40 mia. kr. har det offentlig tabt i indtægter siden 2001. 
Denne gradvise udhuling af velfærdsstatens indtægtsgrundlag har selvfølgelig krævet en modsvarende tilbageholdenhed med udgifterne til velfærdsydelser og har dermed medført en udhuling af velfærden som sådan. Hvor den gennemsnitlige årlige realvækst i BNP fra 2001-2006 var på ca. 1,9 procent, blev væksten i det offentlige forbrug kun ca. 1,5 procent årligt. Det offentlige forbrug har således konstant haltet efter væksten i økonomi og velstand. Der er derfor i dag et massiv behov for genoprettelse, fornyelse og udvikling af velfærden efter års vedvarende og konsekvent udhuling fra finansieringssiden og dette vil i de kommende år jf. 2015 planen forstærkes endnu, fordi væksten i det offentlige forbrug ifølge VK ´s 2015 - plan skal helt ned på 0,9 procent årligt.
Skadevirkningerne af regeringens skattestop og skattelettelsespolitik har også indbefattet en tilbagerulning af omfordelingen gennem skattesystemet fra lavere indkomster til økonomisk bedre stillede.  Samlet har de højere indkomster fået langt større skattelettelser end de lavere indkomster, Den nederste tredjedel af befolkningen har fået en skattelettelse på 2 – 3.000 kroner, mens den øverste tredjedel har fået mellem 12 og 21.000 kr. Også set forhold til indkomsten er det de rigeste, som har fået den forholdsvist største andel. Mens de fattigste 30 procent har fået 1,2 – 1,3 procent lettelse i forhold til bruttoindkomsten har den rigeste tredjedel fået 3,1 – 3,5 procent.

VK – regeringen har således systematisk forringet progressionen i skattesystemet og udhulet princippet om skat efter evne og om, at de stærkeste skuldre skal bære de tungeste byrder
BRUG FOR SKATTELETTELSER?
Alt andet lige peger udhulingen af det økonomiske grundlag for velfærden under VK således ikke mod yderligere skattelettelser, men tværtimod på et behov en skattereform, der forbedrer det økonomiske grundlag for velfærden gennem sikring og forøgelse af skatteindtægterne.  

Og den allerede gennemførte store lempelse af indkomstbeskatningen for de økonomisk bedrestillede – dvs. netop for topskatteyderne - peger ikke på lettelse af topskatten som topprioritet, men viser tværtimod et stort behov for forbedring af progressionen i skattesystemet.
Dette understreges kun af, at det af klima-, energi – og miljøpolitiske grunde vil være rigtigt som led i en skattereform at forhøje energi og miljøafgifter være rigtigt at gøre dette. Fordelingspolitisk vender store dele af en sådan grøn skattereform imidlertid den tunge ende nedad og vil derfor skærpe behovet for en stærkere progression i skattesystemet i øvrigt.

SKABER SKATTELETTELSER MERE BESKÆFTIGELSE OG ØKONOMISK VÆKST?
Imidlertid begrundes kravet om skattelettelser, at de vil skabe mere beskæftigelse og økonomisk vækst. Nyliberale økonomer har ligefrem hævdet, at skattelettelser, navnlig af top og mellemskat, ville skabe så meget merbeskæftigelse, at de ville være mere end selvfinansierende. En mere moderat udgave af disse opfattelser findes i hos det økonomiske råd, der senest skønner selvfinansieringseffekten på topskattelettelser til mellem 57 og 63 procent.
Der er imidlertid kun meget ubetydelig empirisk dokumentation og videnskabeligt belæg for disse effektskøn. Ydermere bygger troen på høj selvfinansiering ved topskattelettelser på en forhåbning om, at beskæftigelsen vil kunne øges betydeligt gennem et større arbejdsudbud og især, at mange vil kunne øge arbejdstiden betragteligt. Men øget arbejdsudbud hjælper ikke meget, når der i de kommende år vil være stor jobmangel. Og den samlede arbejdstid pr. dansker er i dag allerede på et uset højt niveau, ikke mindst lige for topskatteydere. 
Fuldt selvfinansierende skattelettelser er derfor grebet ud af luft og også selvfinansieringsgra​der for topskattelettelser på mellem 50 og 60 procent er helt urealistiske.  En selvfinansieringseffekt på kun omkring 1/3 må betragtes som langt mere sandsynlig. 
Ud en samfundsøkonomisk vurdering og ud fra et hensyn til de offentlige finanser vil topskattelettelser således overvejende være spild, fordi 2/3 af provenuet tabes. 
Endelig vil skattelettelser ikke være det mest effektive redskab til sikring af beskæftigelse og økonomisk vækst. Den dynamiske effekt af skattelettelser i den aktuelle økonomiske situation må vurderes at være begrænset, således at størstedelen af det investerede provenu vil går tabt. Og borgerne må i lyset af den økonomiske nedtur, den kommende stigning i arbejdsløsheden og de pga. udviklingen på boligmarkedet faldende formuer vurderes primært at ville bruge ekstra indkomster til at nedbringe gæld samt spare op til dårligere tider. Skattelettelser vil således kun stimulere den indenlandske efterspørgsel og dermed økonomien i meget begrænset omfang.

Sammenlignet hermed vil en forøgelse af det offentlige forbrug og offentlige investeringer i uddannelse eller i sundhed/lavere sygefravær både styrke beskæftigelsen og dermed både de offentlige finanser og den samfundsøkonomiske vækst langt mere end skattelettelser vil. 
Der er således langt mere behov for styrkelse af indtægtsgrundlaget for velfærden og genoprettelse af skat efter evne princippet end der er for skattelettelser, navnlig indenfor topskatten. Og øget offentligt forbrug og øgede offentlige investeringer vil ud fra en samfundsøkonomisk betragtning såvel som ud fra hensynet til de offentlige finanser være langt mere effektivt end skattelettelser. 
Så hvad skal vi med de skattelettelser?
